Bandaríkin, Evrópusambandið og bandalagsþjóðir þeirra hafa ákveðið að banna rússneska banka frá alþjóðafjármálakerfinu Swift. Hagfræðingur segir áhrifin af því býsna víðtæk því Rússar geti mjög illa átt fjárhagsleg samskipti við umheiminn.
Swift er er alþjóðlegt skilaboðakerfi fyrir greiðslufyrirmæli og fjármálaaðgerðir. Höfuðstöðvar þess eru í Belgíu og það er notað í tengslum við millifærslur meira en 11 þúsund banka og fjármálastofnana um allan heim. Það gegnir því lykilhlutverki í alþjóðlega fjármálakerfinu.
Nýjustu efnahagsþvinganir Vesturlanda fela í sér að rússneskir bankar eru bannaðir frá kerfinu, en einnig að eigur rússneska Seðlabankas verði frystar. Markmiðið er að einangra Rússa enn frekar frá alþjóðlega fjármálakerfinu segir í sameiginlegri yfirlýsingu. En hver verða áhrifin? Jón Bjarki Bentsson er aðalhagfræðingur Íslandsbanka
Þetta hefur býsna víðfem áhrif, að útiloka Rússa frá Swift þýðir að þeir geta mjög illa átt fjárhagsleg samskipti við umheiminn. Þeir fá illa borgað fyrir orku og annað sem þeir eru að flytja út. Þeir eiga erfit með að ganga frá kaupum á vistum og aðföngum sem þeir vilja fá inn í landið og fjármálamarkaðir þeirra verða allavega tímabundið býsna einangraðir frá umheiminum.
Truflar þetta mjög stríðsreksturinn í Úkraínu? Þetta hefur væntanlega bein áhrif í gegnum kaup á vistum og aðföngum en svo hefur þetta það víðtæk áhrif á efnahag Rússa að almenningur og stjórnvöld munu finna mjög skýrt fyrir því að vilji Vesturlanda og landa heimsins stendur til að ganga mjög langt í því að gera Rússum lífið erfitt.

Hagfræðingur telur að Rússar geti illa átt fjárhagsleg samskipti við umheiminn eftir að bankar þeirra voru reknir úr alþjóðlega kerfinu swift. 